ชงเลือกอ้อมส.ว. ให้ดาบศาลรธน.
คลี่วิกฤติการเมือง เสรีหนุนโละคปป. อ๋อยปลุกควํ่ารธน.,กรธ.ปักธงเลือกตั้งทางอ้อม ส.ว. ล็อกเป้าเฟ้นจาก 20 กลุ่มภาคสังคม ขณะที่สูตรมอบดาบให้ศาล รธน.ผ่าวิกฤติการเมืองแทน คปป.มีทั้งฝ่ายหนุนและคัดค้าน เสรี หนุนโละ คปป.ต้นตออำนาจซ้อนอำนาจ สมพงษ์ ชี้เหมาะสมระดับหนึ่ง แต่ดีที่สุดต้องคืนอำนาจให้ประชาชน ด้าน พท.ดักคอแค่ลีลาเลี่ยงของร้อน ผวาร่าง รธน.แท้งซ้ำ อ๋อย-จาตุรนต์ แฉของจริงวางกับดักปูทางรัฐบาลอำนาจนอกระบบ ปลุกสังคมต้านไม่ให้ผ่านประชามติ ประสงค์ จี้กรธ.ทบทวน เลิกเขียนกติกาตามใบสั่ง ภายใต้กรอบมาตรา 35 อุ้มกลุ่มสืบทอดอำนาจ-ทำลายพรรคใหญ่ ยิ่งลักษณ์ เดินสายทำบุญเชียงใหม่ไล่เคราะห์ วรชัย กระตุก คสช.ดับชนวนปล่อยตัวนักศึกษา ผวา บิ๊กตู่ ขุดโมเดล สงัด ชลออยู่ ปฏิวัติตัวเอง วิลาศ ชงรัฐบาลงัด ม.44-ก.ม.ละเมิด เชือดผู้ว่าฯ กทม.จัดซื้อเครื่องดนตรีฉาวเหมือนคดีจำนำข้าว,จากกรณีที่คณะกรรมการร่างรัฐธรรมนูญ (กรธ.) ระบุว่าจะไม่กำหนดให้ตั้งคณะกรรมการยุทธศาสตร์การปฏิรูปและการปรองดองแห่งชาติ (คปป.) ขึ้นมา แต่จะให้องค์กรอิสระที่มีอยู่เดิม เช่น ศาลรัฐธรรมนูญทำหน้าที่วินิจฉัยกรณีเกิดปัญหาวิกฤติทางการเมือง ท่ามกลางเสียงวิพากษ์วิจารณ์ทั้งเห็นด้วยและไม่เห็นด้วยตามมา,เมื่อวันที่ 7 ธ.ค.นายอุดม รัฐอมฤต โฆษกคณะกรรมการร่างรัฐธรรมนูญ (กรธ.) กล่าวถึงการพิจารณาร่างรัฐธรรมนูญว่า การประชุม กรธ.ในวันที่ 8 ธ.ค. จะพิจารณาเรื่องที่มา ส.ว.ที่ค้างมาจากการประชุม กรธ.เมื่อสัปดาห์ที่ผ่านมา หลักการต่างๆ ทาง กรธ.จะยังคงไว้ตามเดิม คือ การให้ ส.ว.มาจากการเลือกตั้งทางอ้อม เพียงแต่จะมาพิจารณารายละเอียดเกี่ยวกับการรับสมัครและการลงคะแนนเลือกกันเองของผู้สมัครว่าจะให้ใครเป็น ส.ว. ในเรื่องการสมัคร ส.ว.คณะกรรมการ กรธ.จะให้คงไว้ให้มีที่มาจากกลุ่มทางสังคม 20 กลุ่มเหมือนเดิม ซึ่งเป็นการสมัครตั้งแต่ระดับอำเภอ จังหวัด และส่วนกลางขึ้นมา ทั้งนี้ในการสมัครระดับอำเภอนั้นทาง กรธ.จะไม่บังคับว่าในแต่ละพื้นที่จะต้องได้ผู้สมัครครบ 20 กลุ่ม เพราะบางพื้นที่อาจมีข้อจำกัดเกี่ยวกับตัวผู้สมัครที่ส่งผลให้ไม่ได้ผู้สมัครครบ 20 กลุ่ม จึงเห็นว่าควรปล่อยให้เป็นไปตามสภาพของแต่ละพื้นที่,เมื่อถามว่า กรธ.มีการพูดถึงอำนาจหน้าที่ของวุฒิสภาในระหว่างที่ไม่มีสภาผู้แทนราษฎรหรือยุบสภาฯหรือไม่ เนื่องจากก่อนการรัฐประหารปี 2557 มีความพยายามของกลุ่มการเมืองที่ต้องการให้วุฒิสภาทำหน้าที่เลือกนายกรัฐมนตรี นายอุดมกล่าวว่า กรธ.ยังไม่มีการพิจารณาเรื่องดังกล่าว เพราะส่วนใหญ่เห็นว่าน่าจะให้องค์กรอื่นเข้ามาทำหน้าที่แก้ไขปัญหาสุญญากาศทางการเมืองแทน โดย กรธ.หารือกันเพียงว่าในระหว่างที่ไม่มีสภาผู้แทนฯนั้น วุฒิสภาจะไม่สามารถพิจารณากฎหมายได้ แต่จะมีอำนาจแต่งตั้งผู้ดำรงตำแหน่งในองค์กรตามรัฐธรรมนูญ ซึ่งเป็น หลักการเดิมที่รัฐธรรมนูญในอดีตได้วางเอาไว้,นายเสรี สุวรรณภานนท์ ประธานกรรมาธิการขับเคลื่อนการปฏิรูปประเทศด้านการเมือง สปท.กล่าวถึงข้อเสนอของ กรธ.ที่ให้ศาลรัฐธรรมนูญทำหน้าที่ชี้ขาดกรณีเกิดวิกฤติประเทศ แทนการตั้งคณะกรรมการยุทธศาสตร์การปฏิรูปและการปรองดองแห่งชาติ (คปป.) ว่า ถือว่าเหมาะสมที่จะไม่มีการตั้ง คปป.ขึ้นมาอีก การให้ศาลรัฐธรรมนูญเป็นผู้ชี้ขาด ถือเป็นทางออกอีกช่องทางหนึ่ง หรืออาจให้ประธานรัฐสภา ประธานศาลฎีกาเป็นผู้ดำเนินการหาแนวทางในเวลาเกิดวิกฤติประเทศก็ได้ แต่ คปป.ไม่ควรมีอีกแล้ว เพราะเป็นการใช้อำนาจซ้อนอำนาจในห้วงเวลาที่ยังมีทั้งนายกรัฐมนตรี และสภาฯ,นายวันชัย สอนศิริ โฆษกคณะกรรมาธิการขับเคลื่อนการปฏิรูปประเทศด้านการเมือง สภาขับ เคลื่อนการปฏิรูปประเทศ (สปท.) กล่าวว่า กรณีที่ สปท.การเมืองเสนอแนวทางร่างรัฐธรรมนูญเกี่ยวกับที่มา ส.ส. และ ส.ว. ที่มานายกรัฐมนตรี บางประเด็นอาจใกล้เคียงแนวทางของ กรธ. บางประเด็นอาจไม่ตรงกัน แต่ไม่ถือเป็นข้อขัดแย้งกัน เป็นอำนาจของ กรธ.จะเห็นด้วยหรือไม่ ในที่สุดรัฐธรรมนูญจะผ่านหรือไม่ผ่าน ขึ้นอยู่ที่ประชาชนจะให้ผ่านประชามติหรือไม่ ข้อเสนอของ สปท.การเมือง พรรคการเมือง และกลุ่มต่างๆเป็นเพียงข้อประกอบการพิจารณาของ กรธ. ไม่ใช่เรื่องต้องเอาเป็นเอาตาย เอาชนะกันให้ได้ ทั้งนี้แผนการขับเคลื่อนปฏิรูปด้านการเมืองที่ สปท. การเมืองต้องการทำให้สัมฤทธิผลในเวลาที่เหลือคือ 1.การเลือกตั้งที่สุจริตและเที่ยงธรรม ต้องปฏิรูปกฎหมาย กระบวนการปฏิบัติให้ได้ผลจริงในการเลือกตั้งครั้งหน้า 2.การสร้างความปรองดอง หาจุดพอดีให้ทุกฝ่ายยอมรับ 3.การสร้างวัฒนธรรมทางการเมือง ปลุกจิตสำนึกให้ประชาชนตื่นตัว มีส่วนควบคุมการเลือกตั้ง ตรวจสอบการใช้อำนาจนักการเมือง ทั้ง 3 เรื่องนี้ต้องขับเคลื่อนให้เกิดการเปลี่ยนแปลงให้ได้ เชื่อว่าหากรัฐบาลรับไปทำจริงๆ จะทำได้แน่นอน เพื่อให้การเมืองในอนาคตดีขึ้น การรัฐประหารไม่ล้มเหลว,ด้านนายสมพงษ์ สระกวี กรรมาธิการขับเคลื่อนการปฏิรูปด้านการเมือง สปท. กล่าวว่า เห็นด้วยกับ หลักการของ กรธ. ที่จะไม่ตั้งหน่วยงานใหม่ในลักษณะเดียวกับ คปป.เหมือนที่เคยเกิดขึ้นในคณะ กมธ.ยก ร่างฯชุดที่ผ่านมา เนื่องจากเป็นอุปสรรคสำคัญที่ถูกฝ่ายการเมืองต่อต้านอย่างหนักจนรัฐธรรมนูญถูกคว่ำ ถ้ายังมีอยู่คงไม่ผ่านการทำประชามติ ส่วนการให้ศาลรัฐธรรมนูญมาทำหน้าที่ชี้ขาดเวลาเกิดวิกฤติประเทศนั้น ถือว่าเหมาะสมระดับหนึ่ง ทุกฝ่ายจะต้องไว้วางใจการทำหน้าที่ของศาลรัฐธรรมนูญในการทำหน้าที่เป็นคนกลาง ดีกว่าการตั้งองค์กรใหม่ขึ้นมาทำหน้าที่ผ่าทางตัน ไม่ควรกังวลล่วงหน้าว่าศาลรัฐธรรมนูญจะทำหน้าที่ไม่ยุติธรรม อย่างไรก็ตาม ส่วนตัวเห็นว่า แนวทางแก้วิกฤติของประเทศดีที่สุดคือ การคืนอำนาจให้ประชาชน เพียงแต่ประเทศไทยพิสดารกว่าประเทศอื่นคือ คืนอำนาจให้ประชาชนแล้วปัญหาไม่จบ จึงจำเป็นต้องมีทางเลือกเผื่อไว้,นายอลงกรณ์ พลบุตร รองประธาน สปท.คนที่หนึ่ง กล่าวว่า ขณะนี้การขับเคลื่อนการปฏิรูปประเทศของ สปท. เป็นไปตามแผนโรดแม็ปช่วงที่สอง โดยจะมีการประชุมวิป สปท.วันที่ 9 และ 17 ธ.ค.เพื่อพิจารณารายงานการปฏิรูปของคณะกรรมาธิการปฏิรูปทั้ง 11 ด้านเพื่อบรรจุเป็นวาระเข้าสู่ที่ประชุม สปท.ในวันที่ 21 และ 22 ธ.ค. ขณะนี้ทุกฟันเฟืองกำลังเร่งทำงานอย่างสอดประสานกัน โดยเฉพาะรายงานการขับเคลื่อนปฏิรูปประเทศที่จะเริ่มพิจารณาในที่ประชุม สปท.วันที่ 21 และ 22 ธ.ค. จะเป็นคลื่น การปฏิรูประลอกแรกของ สปท. เสมือนเป็นของขวัญปีใหม่ 2559 ให้ประชาชนและการเกิดประชาคมอาเซียนตามความคาดหวังของประชาชน และนโยบายของ พล.อ.ประยุทธ์ จันทร์โอชา นายกรัฐมนตรีและหัวหน้า คสช.ที่ปรารถนาจะเห็นการเปลี่ยนแปลงปฏิรูปประเทศให้เป็นรูปธรรมเร็วที่สุด,ด้านนายจาตุรนต์ ฉายแสง อดีตรองนายกรัฐมนตรี และแกนนำพรรคเพื่อไทย กล่าวถึงแนวทางคณะกรรมการร่างรัฐธรรมนูญ (กรธ.) ใช้ศาลรัฐธรรมนูญผ่าทางตัน แทนการมีคณะกรรมการยุทธศาสตร์การปฏิรูปและการปรองดองแห่งชาติ (คปป.) ว่า กรธ.อาจเห็นว่า คปป.เคยเป็นสาเหตุสำคัญทำให้ร่างรัฐธรรมนูญของ กมธ.ยกร่างฯถูกคว่ำมาแล้ว เมื่อต้องการให้แนวทางของสภาปฏิรูปแห่งชาติ (สปช.) และสภาขับเคลื่อน การปฏิรูปประเทศ (สปท.) ถูกนำไปใช้ กรธ.ได้สร้างกับดักไว้ ทั้งความคิดให้ศาลรัฐธรรมนูญตีความหาทางออกเมื่อวิกฤติ ให้อำนาจถอดถอน กำหนดเสียงของผู้สมัครหากน้อยกว่าเสียงโหวตโน จะทำให้ไม่มีผู้แทนราษฎรในเขตนั้น ไม่สามารถคำนวณ ส.ส.แบบบัญชีรายชื่อได้ รวมถึงถ้ามีขัดขวางหรือบอยคอตการเลือกตั้ง การเลือกตั้งเกิดขึ้นไม่ได้กลายเป็นการสร้างเงื่อนไขสู่วิกฤติเอง,นายจาตุรนต์กล่าวว่า แค่กติกาเหล่านี้ทำให้เห็นปัญหาใหญ่ๆแล้ว ถ้าไปถึงขั้นตอนกำหนดรายละเอียด ไม่รู้ว่าจะเลวร้ายถึงขั้นไหน หนีไม่พ้นต้องการให้มีรัฐบาลที่มาจากอำนาจนอกระบบที่มาจากกับดัก ทั้งการกำหนด ส.ว.มาจากการลากตั้ง ยกอำนาจไปให้องค์กรที่ไม่มีความเชื่อมโยงกับประชาชน โดยที่ส่วนใหญ่เป็นองค์กรอิสระที่ได้รับการแต่งตั้งจากอำนาจ คสช. ศาลรัฐธรรมนูญ และตุลาการ ใช้ระบบการเลือกตั้งให้มีบัตรใบเดียว เลือกทั้งคนและพรรค บิดเบือนเจตนารมณ์ประชาชน ทำกระบวนการที่ พรรคการเมืองสร้างนโยบายเพื่อตอบสนองความ ต้องการประชาชน ถูกทำให้เสียไป ที่สำคัญกำหนดให้เสนอชื่อคนที่จะเป็นนายกฯ เจตนาต้องการเปิด ทางให้คนนอกให้เป็นนายกฯมากกว่า,นายจาตุรนต์กล่าวว่า โดยรวมแล้ว การเลือกตั้งภายใต้รัฐธรรมนูญแบบนี้ พรรคเมือง นักการเมือง ไม่สามารถตอบสนองความต้องการของประชาชนได้ นโยบายจะถูกกำหนดโดยนโยบายพื้นฐานแห่งรัฐ และแนวทางปฏิรูป ต่อให้ตั้งรัฐบาลได้ก็ไม่สามารถดำรงอยู่ได้ ถ้าไม่ถูกใจศาลรัฐธรรมนูญ สร้างรัฐธรรมนูญ แบบนี้ไม่น่าผ่านประชามติ ประชาชนไม่ควรให้ร่างนี้ผ่านมาใช้ ผู้อยากเห็นบ้านเมืองเป็นประชาธิปไตย ช่วยเตรียมความคิดคนในสังคมว่าถ้ารัฐธรรมนูญไม่เป็นประชาธิปไตย การเลือกตั้งก็ไม่มีความหมาย อย่าเลือกเสียดีกว่า ไม่ต้องให้ผ่านประชามติ ต้องช่วยคิดต่อทำอย่างไรให้บ้านเมืองเป็นประชาธิปไตย การเลือกตั้งมีความหมายโดยเร็ว ส่วนการจะให้ ส.ส.เป็นรัฐมนตรีได้ เหมือนให้อำนาจผู้มาจากการเลือกตั้งมากขึ้น แต่อำนาจแท้จริงกลับไปอยู่ที่องค์กรอิสระ ส.ว.ลากตั้ง และศาลรัฐธรรมนูญ ต้องดูในภาพรวม กรธ.ต้องการอะไรแน่ เจตนาจริงคือต้องการให้คนนอกมาเป็นนายกฯ,นายนพดล ปัทมะ อดีต รมว.ต่างประเทศ กล่าวว่า แนวทางของ กรธ.หลายประเด็น หลายฝ่ายไม่เห็นด้วยและอาจนำไปสู่ความขัดแย้งในอนาคต เช่น นายกฯที่ไม่มาจาก ส.ส. ส.ว.ที่ประชาชนไม่ได้เลือกโดยตรง เรากำลังให้ผู้จะเข้ามาใช้อำนาจทางการเมือง ไม่ผ่านการคัดกรองโดยประชาชนและยึดโยงกับประชาชน เป็นการพัฒนาประชาธิปไตยให้ลดน้อยลง กรธ.เขียนรัฐธรรมนูญ เพื่อแก้ปัญหาไทยๆ มากเกินไป ทำนองตัดเท้าให้เข้ากับรองเท้า เรื่องทางตันทางการเมือง กรธ.ควรสร้างกลไกป้องกันไม่ให้มีทางตัน มากกว่าจะคิดตั้งหรือมอบอำนาจให้ใครเป็นองค์กรผ่าทางตัน เราต้องหยุดฝากความหวังกับกลไกคล้ายยาขนานวิเศษที่จะแก้ปัญหาทางการเมืองและผ่าทางตันได้ตลอด การพยายามเขียนรัฐธรรมนูญให้องค์กรใดมีอำนาจมากเกินไปน่ากังวลว่าจะตรวจ สอบการใช้อำนาจกันอย่างไร หลักสากลคือองค์กรอิสระตามรัฐธรรมนูญต้องใช้อำนาจภายใต้รัฐธรรมนูญ และไม่ บัญญัติรัฐธรรมนูญขึ้นเอง ทางตันทางการเมืองจะไม่เกิดขึ้น ถ้ากฎหมู่ไม่อยู่เหนือกฎหมาย และการบังคับใช้กฎหมายเด็ดขาด เป็นธรรม เท่าเทียมภายใต้หลักนิติธรรม,ขณะที่นายชวลิต วิชยสุทธิ์ รักษาการรองเลขาธิการพรรคเพื่อไทย กล่าวถึงผลสำรวจของ สวนดุสิตโพลว่า ประชาชนห่วงปัญหาเศรษฐกิจมากที่สุด ตรงกับข้อเท็จจริงที่พรรคเพื่อไทยได้รับข้อมูลจากพื้นที่ว่าขณะนี้ประชาชนกำลังเดือดร้อนจากเศรษฐกิจฝืดเคือง ปัจจัยสำคัญอย่างยิ่ง คือระบบการเมือง การปกครองที่ไม่อยู่ในภาวะปกติ จึงหวังเป็นอย่างยิ่งว่านายมีชัย ฤชุพันธุ์ ประธาน กรธ.จะปรับแก้เป้าหมาย การร่างรัฐธรรมนูญตามปัญหาที่ประสบอยู่จริง ถ้าประชาชนคนไทยและประชาคมโลกไม่เห็นแววว่ากติกาจะส่งเสริมประชาธิปไตย ชนชั้นกลางที่เป็นผู้ประกอบการรอวันล้มละลายเป็นลูกระนาด จากปัญหาเศรษฐกิจแน่นอน,นายคณิน บุญสุวรรณ สมาชิกพรรคเพื่อไทย และอดีต ส.ส.ร. กล่าวถึงกรณีที่นายมีชัย ฤชุพันธุ์ประธาน กรธ.ระบุว่า น.ส.ยิ่งลักษณ์ ชินวัตร อดีตนายกฯ หมดสิทธิสมัคร ส.ส. เนื่องจากเคยถูกถอดถอนโดย สนช. และถูกเพิกถอนสิทธิเลือกตั้ง 5 ปี ขอถามนายมีชัยว่าการเขียนกฎหมายให้ใช้บังคับกรณีใดกรณีหนึ่ง หรือบุคคลใดบุคคลหนึ่งโดยเฉพาะเจาะจงทำได้หรือ การเขียนรัฐธรรมนูญเอาผิดหรือรอนสิทธิบุคคลใดบุคคลหนึ่งย้อนหลัง ในลักษณะข้ามรัฐธรรมนูญทำได้หรือ การดำเนินโครงการรับจำนำข้าวของรัฐบาล น.ส.ยิ่งลักษณได้รับความคุ้มครองจากรัฐธรรมนูญทุกประการ ไม่เคยปรากฏว่าได้มีการดำเนินการจนเป็นที่สิ้นสุดว่า น.ส.ยิ่งลักษณ์ต้องรับผิดในข้อหาทุจริตหรือปล่อยปละละเลยให้มีการทุจริต ดังนั้น น.ส.ยิ่งลักษณ์จึงไม่เคยถูกอัยการสูงสุดฟ้องคดีต่อศาลฎีกาแผนกคดีอาญาของผู้ดำรงตำแหน่งทางการเมือง ที่สำคัญไม่เคยถูกถอดถอนโดยวุฒิสภา ซึ่งจะเป็นการถูกเพิกถอนสิทธิเลือกตั้ง สรุปคือภายใต้รัฐธรรมนูญปี 2550 น.ส.ยิ่งลักษณ์ไม่เคยทำอะไรผิด แล้วจะมามีความผิดเอาเมื่อรัฐธรรมนูญปี 2550 ถูกยกเลิกไปแล้วได้อย่างไร และที่ให้ สนช.ที่ทำหน้าที่แทนวุฒิสภา ลงมติถอดถอน แต่ไม่ได้หมายความว่าจะให้ สนช.มีอำนาจจัดการสิ่งที่ไม่ได้เกิดภายใต้รัฐธรรมนูญฉบับชั่วคราว วันที่ถูก สนช.ลงมติถอดถอน น.ส.ยิ่งลักษณ์ ไม่มีตำแหน่งอะไรแล้ว จึงเป็นการถอดถอนข้ามรัฐธรรมนูญ ไม่น่าจะมีสภาพบังคับใดๆ ไม่มีที่ไหนทำกัน,นายคณินกล่าวอีกว่า การที่นายมีชัยระบุว่า น.ส.ยิ่งลักษณ์ไม่มีสิทธิสมัคร ส.ส.ตามรัฐธรรมนูญใหม่ เหตุถูกถอดถอนโดย สนช. เป็นการตีความไปเอง ถ้าถึงขนาดจะเอามาบัญญัติในร่างรัฐธรรมนูญ ย่อมไม่ถูกต้องอย่างยิ่ง จะเข้าข่ายเขียนกฎหมายเพื่อใช้บังคับกับกรณีใดกรณีหนึ่ง หรือกับบุคคลใดบุคคลหนึ่ง โดยเฉพาะเจาะจงหรือเป็นการตัดสิทธิข้ามรัฐธรรมนูญ น่าเป็นการตีปลาหน้าไซ ในที่สุด เชื่อว่าคงมีแผนจะโยนเรื่องนี้ไปให้ กกต. และศาลรัฐธรรมนูญตัดสินว่า น.ส.ยิ่งลักษณ์ มีสิทธิสมัคร รับเลือกตั้งหรือไม่ ไม่ต้องคาดเดาว่าผลจะเป็นอย่างไร เพราะทั้ง กกต.และศาลรัฐธรรมนูญ ยังคงเป็นชุดเดิมที่เคยสร้างวีรกรรมตรรกวิบัติเอาไว้มากมาย ถ้าอย่างนั้นทำไมไม่เขียนลงไปให้ชัดๆ เลยว่าห้าม น.ส.ยิ่งลักษณ์ ชินวัตร สมัครรับเลือกตั้ง จะได้สะใจกันไปเลย กล้าๆ หน่อย,ด้าน น.ต.ประสงค์ สุ่นศิริ อดีตประธานคณะ กมธ.ยกร่างรัฐธรรมนูญ 2550 กล่าวถึงการยกร่างรัฐธรรมนูญในขณะนี้ว่า กรธ.มีความเข้าใจและเจตนาดี แต่ยังเห็นว่าการเขียนรัฐธรรมนูญ จะต้องมีความยึดโยงกับประชาชนมากที่สุด ไม่ควรเขียนขึ้นมาเพื่อคุ้มครองบุคคลบางกลุ่ม หรือเปิดทางให้มีการสืบทอดอำนาจ และไม่เห็นด้วยกับการยกร่างรัฐธรรมนูญ ภายใต้กรอบมาตรา 35 ของรัฐธรรมนูญฉบับชั่วคราว ที่ผ่านมายังไม่เคยมีการกำหนดกรอบเช่นนี้ ถือว่าขัดต่อเจตนารมณ์ในการที่จะเปลี่ยนแปลงบ้านเมือง ขอให้ กรธ.ทบทวนการยกร่างรัฐธรรมนูญหลายประเด็น อาทิ การกำหนดกติกาเพื่อทำลายพรรคการเมืองบางพรรคเพราะเป็นพรรคใหญ่ และไม่เห็นด้วยกับการจัดทำบัญชีรายชื่อนายกรัฐมนตรีซึ่งจะทำให้พรรคเล็กเสียเปรียบ ไม่ควรตัดสิทธิทางการเมืองตลอดชีวิตของผู้กระทำทุจริต ควรตัดสิทธิเพียง 6-12 ปีเท่านั้น หากทำผิดซ้ำจึงอาจพิจารณาตัดสิทธิตลอดชีวิต ถ้าไม่ทบทวนร่างรัฐธรรมนูญฉบับนี้อาจไม่ผ่านประชามติ,ช่วงสายวันเดียวกัน น.ส.ยิ่งลักษณ์ ชินวัตร อดีตนายกรัฐมนตรี พร้อมคณะเดินทางไปทอดผ้าป่าที่วัดศรีมุงเมือง ต.ลวงเหนือ อ.ดอยสะเก็ด จ.เชียงใหม่ ท่ามกลางชาวบ้านที่มารอต้อนรับแน่นวัดโดยมีเจ้าหน้าที่ตำรวจ สภ.ดอยสะเก็ด และทหารมาสังเกตการณ์ ขณะเดียวกัน พระครูสุนทรอรรถสิทธิ์ เจ้าอาวาสวัดศรีมุงเมือง ได้ทำพิธีเจริญพระพุทธมนต์และพระครูวินัยธรมานพ ผู้ช่วยเจ้าอาวาสวัดยางทอง ต.สันปู่เลย อ.ดอยสะเก็ด ทำพิธีไล่เคราะห์ทั้ง 8 และฮ้องขวัญหรือเติมขวัญทั้ง 32 ให้ น.ส.ยิ่งลักษณ์คืนกลับมา โดยเชื่อว่าพิธีดังกล่าวสามารถไล่เคราะห์ให้ออกไปให้ไกลจาก น.ส.ยิ่งลักษณ์ และขอเชิญขวัญทั้ง 32 ขวัญให้กลับมาอยู่ตามเดิม,หลังพิธีเสร็จสิ้นได้มีผู้เฒ่าผู้แก่มาผูกข้อมือพร้อมให้ศีลให้พรแก่ น.ส.ยิ่งลักษณ์ ผ่านพ้นเรื่องไม่ดีงามในชีวิตและให้ชีวิตที่เป็นสุข จากนั้น น.ส.ยิ่งลักษณ์เดินเวียนเทียนรอบองค์พระเจดีย์ทอง ภายในวัดและถวายเงิน 99,999 บาท สร้างปราสาทองค์ใหญ่รอบองค์เจดีย์ทองด้วย หลังเสร็จพิธีเดินทักทายและร่วมรับประทานอาหารกับชาวบ้าน ซึ่งตลอดเวลา น.ส.ยิ่งลักษณ์ใบหน้ายิ้มแย้มตลอดเวลา นอกจากทักทายชาวบ้านแล้วยังทักทายทหารตำรวจที่มาสังเกตการณ์อย่างเป็นกันเองด้วย,นายสุรพงษ์ โตวิจักษณ์ชัยกุล อดีตรองนายกฯ และ รมว.ต่างประเทศ ในฐานะแกนนำพรรคเพื่อไทย กล่าวถึงกรณีที่หลากหลายปัญหาถาโถมเข้าใส่รัฐบาลและ คสช.ว่า เรื่องนี้น่าเป็นห่วง โดยเฉพาะด้านเศรษฐกิจในปี 2559 เหมือนที่นายทักษิณ ชินวัตร อดีตนายกฯแสดงความห่วงใยเอาไว้ ด้วยประสบการณ์ที่ต่างชาติให้การยอมรับในความรู้ ความสามารถในเชิงธุรกิจของท่าน ได้ติดตามภาพรวมของเศรษฐกิจทั่วโลก จึงรู้ว่าอะไรจะเกิดขึ้นกับเศรษฐกิจของไทยในอนาคต ในฐานะเป็นคนไทยอีกคนหนึ่งที่หวังดีต่อประเทศชาติเหมือนคนไทยทุกคน อยากเห็นบ้านเมือง ก้าวไปข้างหน้า ประชาชนมีความสุข ต้องการเห็นประเทศเป็นประชาธิปไตยที่เคารพเสียงของประชาชน ไม่ต้องการเห็นประเทศก้าวถอยหลัง และไม่ยึดมั่นในหลักการแห่งประชาธิปไตย ดังนั้นอยากให้รัฐบาลและทีมเศรษฐกิจต้องรีบจัดขบวนทัพเพื่อรองรับสถานการณ์ที่จะเกิดขึ้นเอาไว้ให้พร้อม,นายสุรพงษ์กล่าวว่า ขอให้รัฐบาลทำงานอย่างเต็มที่ไม่ต้องวอกแวก เพื่อนำความสุขกลับคืนมาให้คนไทย วันนี้รัฐบาลต้องเผชิญกับปัญหาประมงที่อียูกำลังพิจารณาแจกใบแดงหรือใบเหลือง รวมถึงมาตรการความปลอดภัยของไทยที่บินไปยุโรป อยากเห็นรัฐบาลแก้ไขปัญหาเหล่านี้ให้ผ่านพ้นไปให้ได้ เพราะที่จริงแล้วความรับผิดชอบเรื่องเหล่านี้เป็นเรื่องที่ฝ่ายข้าราชการและเจ้าหน้าที่ของกระทรวงที่เกี่ยวข้องต้องเป็นผู้วางแผน ปฏิบัติและกำกับดูแลมาอย่างต่อเนื่อง พูดง่ายๆเป็นงานประจำหรืองานรูทีนที่ต้องทำและต้องรับผิดชอบโดยตรง ไม่ใช่จะมาโทษว่านักการเมืองหรือรัฐมนตรีต้องรับผิดชอบ ต้องยอมรับความจริงว่านักการเมืองมาแล้วก็ไป ไม่มีโอกาสจะนั่งบริหารอย่างต่อเนื่องจนครบ 4 ปีเลย เดี๋ยวก็ถูกยึดอำนาจ ปฏิวัติ รัฐประหาร แต่ข้าราชการประจำเป็นฝ่ายที่ทำอย่างต่อเนื่อง และวันนี้เห็นคนเก่งๆทั้งนั้นที่เป็นรัฐมนตรีบริหารบ้านเมืองได้ อยากขอร้องว่าอย่ามาโทษหรือกล่าวหารัฐบาลชุดก่อนๆ ขอให้พวกท่านหันหลังมามองตัวเองกันบ้างว่า เมื่อพวกท่านต้องรับผิดชอบในเรื่องเหล่านี้ ตอนท่านเคยเป็นข้าราชการ เคยใส่ใจและให้ความสำคัญกับเรื่องพวกนี้กันหรือไม่,นายวรชัย เหมะอดีต ส.ส.สมุทรปราการ พรรคเพื่อไทย กล่าวว่า ตนเป็นห่วงสถานการณ์ที่เกิดขึ้นโดยเฉพาะกลุ่มนักศึกษาที่ถูกควบคุมตัวระหว่างเดินทางไปอุทยานราชภักดิ์ และเป็นห่วงว่า ถ้า พล.อ.ประยุทธ์ จันทร์โอชา นายกรัฐมนตรีและหัวหน้า คสช.แก้ปัญหาความขัดแย้งและเดินหน้าสู่โรดแม็ปไม่ได้ก็อาจจะใช้โมเดลเหตุการณ์เหมือนสมัยคณะปฏิวัติของ พล.ร.อ.สงัด ชลออยู่ เมื่อปี 2520 มาปฏิวัติตัวเองได้ ดังนั้นรัฐบาลอย่าให้มวลชนฝ่ายตรงข้ามนักศึกษามาปะทะกับกลุ่มนักศึกษา อย่าให้เกิดการปะทะกัน ต้องเปิดทางให้ทุกกลุ่มไปอุทยานราชภักดิ์ และรัฐบาลต้องปล่อยตัวนักศึกษา ถ้ายังจับตัวนักศึกษาอยู่ยิ่งทำให้รัฐบาลเสียหายทางการเมือง,นายวรชัยกล่าวด้วยว่า ฝ่ายประชาชนไม่ต้องการมีการสร้างเงื่อนไขจนนำไปสู่รัฐประหารซ้อน ดังนั้นรัฐบาล พล.อ.ประยุทธ์ต้องประกาศย้ำจุดยืนให้ว่าจะมีการเลือกตั้งขึ้นเมื่อไร และจะร่างรัฐธรรมนูญเสร็จเมื่อใด ส่วนตัวยืนยันว่าไม่เห็นด้วยกับการทำรัฐประหารซ้อน แต่จะต้องเปลี่ยนแปลงโดยสันติวิธีคือเลือกตั้งอย่างเร็วที่สุด โดยถ้าสถานการณ์เป็นเช่นนี้เชื่อว่าจะนำไปสู่สถานการณ์จ้องยึดอำนาจเหมือนกับสมัยคณะปฏิวัติ พล.ร.อ.สงัด ซึ่งจะเกิดการปะทะกันระหว่างผู้มีอำนาจได้,วันเดียวกัน นายมาร์ค เคนท์ เอกอัครราชทูตสหราชอาณาจักรประจำประเทศไทย โพสต์ข้อความลงทวิตเตอร์ในทำนองวิพากษ์วิจารณ์ ถึงกรณีที่มีการสกัดนักศึกษาขณะเดินทางไปที่อุทยานราชภักดิ์ โดยระบุว่า ตนเคยหวังไว้ว่าข้อเท็จจริงที่มีการอนุญาตผู้ประท้วง 200 คนไปชุมนุมที่หน้าสถานทูตสหรัฐฯได้นั้นอาจเป็นการผ่อนปรนการจำกัดเสรีภาพการชุมนุม (ในประเทศไทย) แล้ว,พล.ต.ต.ทรงพล วัธนะชัย ผบก.น.6 และรองโฆษกสำนักงานตำรวจแห่งชาติ กล่าวถึงความคืบหน้าคดีขอนแก่นโมเดลว่า ขณะนี้ยังไม่ได้จับกุมผู้ต้องหาเพิ่มและไม่มีการออกหมายจับเพิ่ม อยู่ระหว่างเร่งสรุปสำนวน เมื่อวันที่ 6 ธ.ค.กระทรวงยุติธรรม ส่งเจ้าหน้าที่ไปสอบปากคำนายธนกฤติ ทองเงินเพิ่ม ผู้ต้องหาที่ถูกคุมขังอยู่ที่เรือนจำจังหวัดขอนแก่นและตกเป็นผู้ต้องหาในคดีขอนแก่นด้วยนั้น ในเบื้องต้นยังไม่ได้รับรายงานความคืบหน้าใดๆ,ที่พรรคประชาธิปัตย์ นายวัชระ เพ็ชรทอง อดีต ส.ส.บัญชีรายชื่อพรรคประชาธิปัตย์ แถลงว่าตนได้รับเอกสารและภาพถ่ายที่ยืนยันได้ว่า การชุมนุมของ นปช.เมื่อปี 2556 สมัยรัฐบาล น.ส.ยิ่งลักษณ์ ชินวัตร มีการระดมคนโดยนายจารุพงษ์ เรืองสุวรรณ อดีต รมว.มหาดไทยและหัวหน้าพรรคเพื่อไทย ข้าราชการผู้ใหญ่สั่งระดมคนในกระทรวงมหาดไทยเข้าร่วมชุมนุมกับกลุ่ม นปช.ซึ่งมีนายจารุพงษ์ สวมเสื้อแดงท่ามกลางข้าราชการทั้งนายอำเภอ ปลัดอำเภอ สังกัดกระทรวงมหาดไทยที่หารือใต้อาคารสนามกีฬาราชมังคลากีฬาสถาน มีสัญลักษณ์ใช้ผ้าพันคอและธง นปช.เมื่อวันที่ 30 พ.ย.56 ซึ่งเป็นเหตุการณ์ปิดล้อมนักศึกษาที่มหาวิทยาลัย รามคำแหงจนมีนักศึกษาถูกยิงเสียชีวิต,นายวัชระ กล่าวว่า ทั้งนี้มีเอกสารชัดเจนระบุถึงการสั่งให้ผู้ว่าฯในจังหวัดภาคกลาง 12 จังหวัดขอมวลชนเข้าร่วมกับกลุ่ม นปช.เมื่อวันที่ 10 พ.ย.56 ที่เมืองทองธานี เอกสารระบุชื่อผู้ว่าฯพร้อมเบอร์โทรศัพท์มือถือและจำนวนมวลชนที่นำมาร่วมชุมนุมคือนายอนุกูล ตังคณานุกูลชัย ผู้ว่าฯฉะเชิงเทรา,นายทวี นรัสศิริกุล ผู้ว่าฯนครนายก นายวันชาติ วงศ์ชนะชัย ผู้ว่าฯนครปฐม นายธนน เวชกรกานนท์ ผู้ว่าฯนนทบุรี นายพงศธร สัจจชลพันธ์ ผู้ว่าฯปทุมธานี นายวิทยา ผิวผ่อง ผู้ว่าฯพระนครศรีอยุธยา นายนิสิต จันทร์สมวงศ์ ผู้ว่าฯราชบุรี นายคณิต เอี่ยมระหงษ์ ผู้ว่าฯสมุทรปราการ ว่าที่ ร.ต.ท.อาทิตย์ บุญญะโสภัต ผู้ว่าฯสมุทรสาคร นายภัครธรณ์ เทียนไชย ผู้ว่าฯสระแก้ว นายสุทธิพงษ์ จุลเจริญ ผู้ว่าฯสระบุรี นายสุรพล แสวงศักดิ์ ผู้ว่าฯสิงห์บุรี รวมถึงสมาชิก อส.สังกัดกรมการปกครอง,อีกเรื่อง นายวิลาศ จันทร์พิทักษ์ อดีต ส.ส.พรรคประชาธิปัตย์ แถลงถึงการตรวจสอบความไม่โปร่งใสในการบริหารงานของ กทม.โครงการพัฒนาทักษะทางดนตรีของโรงเรียนสังกัด กทม.ว่า การตรวจสอบเรื่องนี้ไม่เกี่ยวกับกรณีขัดผลประโยชน์กับใครหรือจะจับมือกับหัวหน้าพรรคขับไล่ ม.ร.ว.สุขุมพันธุ์ บริพัตร ผู้ว่าฯกทม.พ้นจากพรรคประชาธิปัตย์ เพราะการตรวจสอบการบริหารงานของรองผู้ว่าฯกทม. 2 คนไม่เคยบอกกล่าวหัวหน้าพรรคหรือคนในพรรคมาก่อน หลังเป็นข่าว กทม.สั่งการไปยังโรงเรียน กทม.ให้ทำความสะอาดเครื่องดนตรีที่เคยกองสุมไว้ สั่งห้ามไม่ให้ตนและทีมงานเข้าไปถ่ายรูปอุปกรณ์ดนตรีใน กทม. เลวร้ายที่สุดคือมีการสั่งให้นักเรียนถ่ายรูปขณะเล่นเปียโนและอุปกรณ์ดนตรี มาเผยแพร่ต่อสื่อเพื่อแก้ข่าว เป็นการสอนให้เด็กร่วมทำการทุจริตตั้งแต่เล็ก จะให้โอกาส 1 สัปดาห์ผู้เกี่ยวข้องเพื่อชี้แจง และจะยื่นเรื่อง ป.ป.ช.และ สตง.,นายวิลาศกล่าวว่า การเหวี่ยงแหซื้อเครื่องดนตรีแจกล่วงหน้าทั้งที่ไม่พร้อมไปทั้ง 437 โรงเรียน ใช้งบฯกว่า 1,300 ล้านบาท และต้องเสียงบฯดูแลรักษาปีละ 20,000 บาทต่อโรงเรียนทุกปี รวม 8.7 ล้าน บาทเศษ เครื่องดนตรีส่วนใหญ่ไม่ได้ใช้ แต่กลับอนุมัติเบิกจ่ายซ่อมบำรุงทุกปี ตั้งงบฯต่างหากอ้างเพื่อเพิ่มประสิทธิภาพ จัดอบรบครูดนตรีโรงเรียนละ 2 คน อีก 114 ล้านบาท โครงการนี้เริ่มต้นในปี 2551 นำร่อง 10 โรงเรียน ใช้งบฯ 14 ล้านบาทเศษ ปี 2552 ของบฯอีก 250 ล้านบาท ซื้อให้อีก 90 โรงเรียน ปี 55 ขยายเพิ่มอีก 150 โรงเรียน ใช้งบฯเพิ่มอีก 480 ล้านบาท จัดหาระบบเครือข่ายคอมพิวเตอร์ส่วนกลาง อุปกรณ์การเรียนดนตรีพร้อมติดตั้งเปียโน 1 หลัง คีย์บอร์ด 15 ตัว กีตาร์อะคูสติก 10 ตัว กีตาร์ไฟฟ้าพร้อมแอมป์ 10 ชุด กีตาร์เบสพร้อมแอมป์ 10 ชุด กลองชุด 2 ชุด อุปกรณ์สอนขับร้อง 1 ชุด และค่าอบรมครูผู้สอนจัดกิจกรรมดนตรีในโรงเรียนด้วย ส่วนปี 2557 แจกอีก 187 โรงเรียนที่เหลือ และซื้อให้ 10 โรงเรียนนำร่องเดิม รวม 197 โรงเรียน ซึ่งมีนักเรียนต่ำกว่า 200 คน บางแห่งมีนักเรียน ป.5-ป.6 เล่นเครื่องดนตรีขนาดใหญ่ได้ไม่ถึง 10 คน แต่ซื้อเครื่องดนตรีเพิ่มให้อีกเป็น 10 ชิ้น ต้องใช้งบฯอีก 585 ล้านบาท ทุกโรงเรียนต้องเสียค่าลิขสิทธิ์ตำราสอนดนตรีแห่งละ 330,000 บาท เป็นเงิน 144 ล้านบาท โดยไม่ได้ใช้งาน,นายวิลาศกล่าวว่า น่าสังเกตว่าการเขียนของบฯตั้งเรื่องขอไว้ 1 ล้านบาท แล้วค่อยมาขอเพิ่มอ้างโครงการเดิมได้มากขึ้นเรื่อยๆ การจัดซื้อต้องผ่านความเห็นชอบและเป็นอำนาจของผู้ว่าฯกทม.ตามข้อบัญญัติ กทม.เรื่องการพัสดุปี 2538 แก้ไขเพิ่มเติมปี 48 แก้ไขเพิ่มเติม ปี 2553 ข้อ 60 และตามระเบียบ กทม.ว่าด้วยวิธีประมูลด้วยระบบอิเล็กทรอนิกส์ ประกอบระเบียบ กทม.ว่าด้วยการรับ การเลิกจ่ายเงิน ปี 2555 แต่ผู้ว่าฯ กทม.กลับมอบอำนาจให้ ผอ.สำนักการศึกษา กทม.เซ็นแทน จนมีข้าราชการ กทม.ต้องลาออกไป 3 คน กทม.เพิ่งจะตั้งกรรมการสอบสวน การเขียนทีโออาร์ก็ล็อกสเปก ให้ประกอบชุดดนตรีตามต้องการ มีแค่ 3 บริษัทร่วมค้าเสนอราคา โดยกำหนดขนาดและน้ำหนักเครื่องดนตรีอย่างละเอียด บริษัทอื่นไม่สามารถจัดขนาดตามที่กำหนดเข้าแข่งขันได้ จึงส่อว่าฮั้วราคา การที่ ผอ.สำนักการศึกษา กทม.ปัจจุบันออกมาชี้แจงว่า โครงการนี้จัดซื้อโดยอีออกชัน ทั้งที่ปัจจุบันรัฐบาลได้ยกเลิกระบบนี้ไปแล้ว เพราะสามารถฮั้วกันได้,ขอเสนอให้รัฐบาลใช้มาตรา 44 เพื่อบังคับใช้ พ.ร.บ.ความรับผิดการละเมิดของเจ้าหน้าที่ พ.ศ.2539 เช่นเดียวกับโครงการจำนำข้าว เพื่อเรียกความเสียหายคืนจากผู้เกี่ยวข้อง จนประชาชนออกมาพูดว่า โครงการนี้ทำได้อย่างไรเพราะโคตรโกง โคตรบ้า โคตรโง่ หาก สตง.ไปตรวจผิดแน่ อยากให้ข้าราชการ กทม.ให้ความร่วมมือ เพราะมีความผิดมาตรา 103/6 ของ พ.ร.บ.ป.ป.ช.อยากให้ดูคดียาฆ่าแมลงกับคดีสนามฟุตซอลเป็นตัวอย่าง และขอให้รัฐบาลเพิ่มอำนาจให้ สตง.เป็นหน่วยงานกลางเข้ามาตรวจสอบแทนโดยใช้ พ.ร.บ.ความรับผิดทางละเมิดของเจ้าหน้าที่รัฐ พ.ศ.2539 เรียกค่าใช้จ่ายคืนงบประมาณแผ่นดินด้วย และใครมีข้อมูลเพิ่มขอให้ส่งมาที่ตนได้,วันเดียวกัน ม.ล.ปนัดดา ดิศกุล รมต.ประจำสำนักนายกรัฐมนตรี โพสต์ข้อความผ่านเฟซบุ๊กหลังจากนายกรัฐมนตรีและหัวหน้า คสช.สั่งให้สำนักงานคณะกรรมการข้าราชการพลเรือน (ก.พ.) และสำนักงานคณะกรรมการพัฒนาระบบราชการ (ก.พ.ร.) ประเมินผลการปฏิบัติงานของข้าราชการและพนักงานรัฐวิสาหกิจว่า ความขัดแย้งทางการเมืองที่ใช้แนวคิดแบ่งแยกแล้วปกครองได้สร้างปัญหาความแตกแยกในสังคมไทย รัฐบาลพยายามเร่งแก้ไขปัญหานี้ แต่อีกฝ่ายไม่เลิกพยายามแบ่งแยกแล้วปกครองเพื่อรักษาผลประโยชน์ของตน ซึ่งนายกฯอยากเห็นการทำงานประชารัฐในเชิงรุกไม่แบ่งสี ไม่คดโกงไม่ใช่ประชานิยมนำหน้ารวมถึงกำหนดเป้าหมายให้สอดคล้องกับระยะเวลา ไม่ใช้งบฯฟุ่มเฟือย ที่สำคัญหัวหน้าองค์กรต้องมีจุดยืนที่มั่นคงไม่ให้นักการเมืองเข้ามาแทรกแซงจนการบริหารเกิดความล้มเหลว
กรธ.ปักธงเลือกตั้งทางอ้อม ส.ว. ล็อกเป้าเฟ้นจาก 20 กลุ่มภาคสังคม ขณะที่สูตรมอบดาบให้ศาล รธน.ผ่าวิกฤติการเมืองแทน คปป.มีทั้งฝ่ายหนุนและคัดค้าน เสรี หนุนโละ คปป.ต้นตออำนาจซ้อนอำนาจ สมพงษ์ ชี้เหมาะสมระดับหนึ่ง 
ข่าวหน้า1,ข่าวการเมือง,อุดม รัฐอมฤต,กรธ.,ร่างรัฐธรรมนูญ,การพิจารณา,ที่มา ส.ว.,มาจากการเลือกตั้งทางอ้อม,การสมัคร ส.ว.,คปป.,องค์กรอิสระ,ข่าว,ไทยรัฐออนไลน์,หนังสือพิมพ์ไทยรัฐ,ไทยรัฐ